b'\n_START_ARTICLE_\nFotoemulsija\n_START_PARAGRAPH_\nFotoemulsija\xc2\xa0\xe2\x80\x93 sidabro halogenid\xc5\xb3 gr\xc5\xabdeli\xc5\xb3 ir apsauginio koloido mi\xc5\xa1inys, fotografijos \xc5\xbeelatinos pagrindu._NEWLINE_Esant didesnei nei 40\xc2\xa0\xc2\xb0C temperat\xc5\xabrai fotoemulsija yra klampus skystis, kuris krentant temperat\xc5\xabrai kiet\xc4\x97ja. Ja, plonu sluoksniu, padengiamas stiklas, celiuliodin\xc4\x97 juosta ir popierius, kurie po d\xc5\xbeiovinimo \xc4\xafgauna \xc5\xa1viesai jautr\xc5\xb3 fotomed\xc5\xbeiagos sluoksn\xc4\xaf.\n_START_SECTION_\nFotoemulsijos gamyba\n_START_PARAGRAPH_\nFotoemulsijos gamybos procesas susideda i\xc5\xa1 speciali\xc5\xb3 etap\xc5\xb3: emulsifikacijos ir pirmojo brandinimo, pirminio au\xc5\xa1inimo ir plovimo, antrojo brandinimo ir antrojo v\xc4\x97sinimo. Pirmasis etapas\xc2\xa0\xe2\x80\x93 emulsifikacija, kurios metu susidaro sidabro halogenidai\xc2\xa0\xe2\x80\x93 sidabro jodidas ir sidabro bromidas, o kartais ir sidabro chloridas. Tai vyksta \xc5\xbeelatinoje reaguojant sidabro nitrato tirpalui, kalio bromidui, kalio jodidui ir natrio chloridui. Emulsifikacijos proceso pabaigoje susiformuoja fotoemulsija, kuriai, gerinant fotografines savybes taikomi tolimesni etapai: pirmasis ir antrasis brandinimai.\n_START_SECTION_\nFizinis brendimas\n_START_PARAGRAPH_\nPirmasis brandinimas\xc2\xa0\xe2\x80\x93 fizikinis, kurio metu fotoemulsija laikoma pastovioje temperat\xc5\xabroje nuolat pamai\xc5\xa1ant. Brandinimo metu ma\xc5\xbe\xc4\x97ja mikrokristal\xc5\xb3 kiekis, o j\xc5\xb3 vidutinis dydis did\xc4\x97ja, nes tirpsta ma\xc5\xbeesni kristalai. Emulsifikacijos ir pirmojo brandinimo metu foto\xc5\xbeelatina neleid\xc5\xbeia sulipti ir nus\xc4\x97sti ant indo dugno sidabro halogenid\xc5\xb3 kristalams._NEWLINE_Pabaigus pirm\xc4\x85j\xc4\xaf brandinim\xc4\x85 fotoemulsija au\xc5\xa1inama \xc5\xbeemesn\xc4\x97je temperat\xc5\xabroje, po to smulkinama \xc4\xaf pailgus gabal\xc4\x97lius, kurie kelias valandas palunami tekan\xc4\x8diu vandeniu. Plovimas reikalingas tam, kad pa\xc5\xa1alinti pa\xc5\xa1alines chemines med\xc5\xbeiagas: amoniak\xc4\x85, kalio nitrat\xc4\x85, kalio bromido liku\xc4\x8dius ir kitas med\xc5\xbeiagas, kurios susidar\xc4\x97 emulsifikacijos proceso metu.\n_START_SECTION_\nCheminis brendimas\n_START_PARAGRAPH_\nPo plovimo seka antrasis arba cheminis brandinimas. Jo metu ant emulsijos mikrokristal\xc5\xb3, susidariusi\xc5\xb3 pirmojo brendimo metu, pavir\xc5\xa1iaus vyksta cheminiai procesai. Jie susidaro reaguojanr sidabro bromidui su priemai\xc5\xa1omis, susidariusiomis \xc5\xbeelatinoje, kuri\xc5\xb3 d\xc4\x97ka susidaro brendimo centrai, kurie susideda i\xc5\xa1 labai ma\xc5\xbe\xc5\xb3 sidabro ir sidabro sulfido daleli\xc5\xb3. Veikiant temperat\xc5\xabrai, brendimo centrai palaipsniui virsta \xc5\xa1viesai jautriais centrais, kuri\xc5\xb3 susidarymas nusako jautrum\xc4\x85 \xc5\xa1viesai. Pabaigus antr\xc4\x85j\xc4\xaf brandinim\xc4\x85 emulsija v\xc4\x97l au\xc5\xa1inama ir saugoma 4-6\xc2\xa0\xc2\xb0C temperat\xc5\xabroje iki pagrindo dengimo.\n_START_SECTION_\nFotoemulsijos sud\xc4\x97tis ir s\xc4\x85naudos\n_START_PARAGRAPH_\n6\xc2\xa0% pagamintos emulsijos sudaro sausa \xc5\xbeelatina, 4\xc2\xa0%\xc2\xa0\xe2\x80\x93 sidabro halogenidai. Kiekvienam kvadratiniam metrui negatyvin\xc4\x97s med\xc5\xbeiagos tenka nuo 12 iki 15 g sidabro, pozityvinei\xc2\xa0\xe2\x80\x93 1,5-8 g.'